b'\n_START_ARTICLE_\nSlovensko planinsko dru\xc5\xa1tvo Barilo\xc4\x8de\n_START_PARAGRAPH_\nSlovensko planinsko dru\xc5\xa1tvo Barilo\xc4\x8de (\xc5\xa1pansko Club Andino Esloveno) je planinska ter prosvetna in kulturna organizacija argentinskih Slovencev v San Carlosu de Bariloche._NEWLINE_Dru\xc5\xa1tvo so 22. februarja 1951 ustanovili Slovenci, ki so se po izselitvi v Argentino naselili v Barilo\xc4\x8dah, z namenom \xc5\xa1iritve znanj o gorni\xc5\xa1tvu, spodbujanja planinstva, alpinizma, smu\xc4\x8danje  in da bi ohranjali slovenski jezik, kulturo, tradicijo in obi\xc4\x8daje. Najprej so bili v\xc4\x8dlanjeni v Club Andino Bariloche; v njem je delovala in bila zelo uspe\xc5\xa1na slovenska skupina - Grupo Escalador Esloveno. V Kordiljerah so kot prvopristopniki uveljavili veliko slovenskih poimenovanj. Poleti 1952/1953 so izsekali planinsko pot do Katedralskih jezer in zgradili zaveti\xc5\xa1\xc4\x8de Pod Skalco, v Barilo\xc4\x8dah pa postavili slovenski dom Planinski stan ter za\xc4\x8deli izdajati revijo Gore, \xc4\x8dlanke pa objavljali tudi v drugih slovenskih izseljenskih glasilih ter sodelovali pri snemanje filmov. _NEWLINE_Ob 30. obletnici smrti Klementa Juga so v njegov spomin postavili pod vrhom Slovenski zvonik (Campanile Esloveno) spominsko plo\xc5\xa1\xc4\x8do. \xc4\x8clani dru\xc5\xa1tva so ob 45-letnici ustanovitve pod goro Capillo na vi\xc5\xa1ini 1500 mnm odprli Slovenski bivak. Drugi rod slovenskih andinistov, rojenih v Argentini, prav tako \xc4\x8dlanov Slovenskega planinskega dru\xc5\xa1tva Barilo\xc4\x8de, se je uveljavil v alpskem smu\xc4\x8danju in smu\xc4\x8darskem teku, tudi v argentinskem merilu. _NEWLINE_Slovensko planinsko dru\xc5\xa1tvo Barilo\xc4\x8de, ki je edino slovensko dru\xc5\xa1tvo v Barilo\xc4\x8dah, pripravlja tudi kulturne prireditve, ima slovensko osnovno \xc5\xa1olo, organizira srednje\xc5\xa1olski te\xc4\x8daj slovenskega jezika in te\xc4\x8daj sloven\xc5\xa1\xc4\x8dine za otroke iz me\xc5\xa1anih zakonov.'